## Obvezatne upute II o redoslijedu izbornih radnji i tijeku rokova po Zakonu o izboru predsjednika Republike Hrvatske

### NN 50/1997 (15.5.1997.), Obvezatne upute II o redoslijedu izbornih radnji i tijeku rokova po Zakonu o izboru predsjednika Republike Hrvatske

# IZBORNO POVJERENSTVO REPUBLIKE HRVATSKE

Na osnovi članka 22. stavka 1. točka 2. Zakona o izboru predsjednika
Republike Hrvatske ("Narodne novine", broj 22/92 i 42/92) Izborno povjerenstvo
Republike Hrvatske propisuje

## **OBVEZATNE UPUTE II**

### **O REDOSLIJEDU IZBORNIH RADNJI I TIJEKU ROKOVA PO ZAKONU O IZBORU PREDSJEDNIKA REPUBLIKE HRVATSKE**

1. Odluka Vlade Republike Hrvatske o raspisivanju izbora za predsjednika
Republike Hrvatske objavljena je dana 13. svibnja 1997. ("Narodne novine"
broj 49 od 13. svibnja 1997.)

2. Rokovi teku od dana

**14. svibnja 1997. u 00:00 sati.**

(članak 3.)

3. Prijedlozi kandidata za predsjednika Republike Hrvatske moraju prispjeti
Izbornom povjerenstvu Republike Hrvatske najkasnije u roku od **12 dana,**
dakle do

**25. svibnja 1997. u 24:00 sata.**

(članak 10. stavak 1.)

4. Izborno povjerenstvo Republike Hrvatske mora objaviti listu kandidata
u roku od

**48 sati od isteka roka iz točke 3. ovih Obvezatnih uputa,** dakle
**do**

**27. svibnja 1997. u 24:00 sata.**

(članak 11.)

5. Listu kandidata Izborno povjerenstvo Republike Hrvatske objavljuje
u svim dnevnim novinama u Republici Hrvatskoj i na Hrvatskoj radio-televiziji,
te je u istom roku dostavlja diplomatsko-konzularnim predstavništvima i
inozemnim uredima radi njezine javne objave.

(članak 11.)

6. Izborna promidžba traje od dana objave lista kandidata za predsjednika
Republike Hrvatske do 24 sata prije izbora, dakle

**od 28. svibnja 1997. u 00:00 sati**

**do 13. lipnja 1997. u 24:00 sata**

(članak 13.)

7. Zabrana izborne promidžbe (izborna šutnja) kao i svako objavljivanje
prethodnih rezultata i procjena rezultata izbora traje

**od 14. lipnja 1997. u 00:00 sati**

**do 15. lipnja 1997. u 24:00 sata**

(članak 15.)

8. Gradsko odnosno općinsko izborno povjerenstvo mora imenovati članove
i zamjenike članova biračkih odbora najkasnije pet dana prije dana izbora,
dakle do

**9. lipnja 1997. u 24:00 sata**

(članak 24. stavak 3.)

9. Izborno povjerenstvo Republike Hrvatske za biračka mjesta u inozemstvu,
a gradska, odnosno općinska izborna povjerenstva za područje Republike
Hrvatske moraju obaviti biračka mjesta, s naznakom koji će birači glasovati
na pojedinom mjestu najkasnije pet dana prije dana izbora, dakle do

**9. lipnja 1997. u 24:00**

(članak 25. stavak 3.)

10. Ministar uprave na prijedlog ministra obrane odredit će biračka
mjesta na kojima će glasovati birači na službi u oružanim snagama Republike
Hrvatske, ministar pomorstva, prometa i veza odredit će biračka mjesta
na kojima će glasovati birači, koji se kao članovi posade pomorskih i riječnih
brodova Hrvatske trgovačke mornarice na dan izbora zateknu izvan granica
Republike Hrvatske, a ministar pravosuđa odredit će biračka mjesta na kojima
će glasovati birači lišeni slobode

**najkasnije do 9. lipnja 1997. u 24:00 sata.**

(članak 34. u svezi članka 25. stavka 3.)

11. Glasovanje traje neprekidno

**15. lipnja 1997. od 7:00 do 19:00 sati.**

Biračima koji su se zatekli na biralištu omogućit će se da glasuju i
nakon 19 sati.

U diplomatsko-konzularnim predstavništvima i inozemnim uredima vrijeme
se računa po lokalnom vremenu.

(članak 31.)

12. Birački odbor mora dostaviti zapisnik o svom radu s ostalim izbornim
materijalom gradskom odnosno općinskom izbornom povjerenstvu najkasnije
u roku od 12 sati od zatvaranja birališta, dakle do

**16. lipnja 1997. 7:00 sati.**

13. Birački odbor u hrvatskom diplomatsko-konzularnom predstavništvu
i inozemnom uredu dostavlja izborne materijale neposredno Izbornom povjerenstvu
Republike Hrvatske u roku od 12 sati od zatvaranja birališta, dakle do

**16. lipnja 1997. 7:00 sati po lokalnom vremenu**

(članak 37. stavak 2.)

14. Gradska odnosno općinska izborna povjerenstva zbrojit će rezultate
glasovanja na biračkim mjestima na svom području najkasnije u roku od 24
sata od sata zatvaranja birališta, dakle do

**16. lipnja 1997. 19:00 sati**

(članak 38. stavak 1.)

15. Izborno povjerenstvo Republike Hrvatske odredit će način i rok u
kojem gradska odnosno općinska izborna povjerenstva moraju dostaviti izborne
rezultate na svom području zajedno sa zapisnikom o svom radu.

(članak 38. stavak 2.)

16. Izborno povjerenstvo Republike Hrvatske utvrđuje rezultate izbora
za predsjednika Republike Hrvatske na temelju rezultata glasovanja na svim
biračkim mjestima.

Izborno povjerenstvo Republike Hrvatske kad utvrdi rezultate izbora
za predsjednika Republike Hrvatske objavit će odmah:

1. - broj birača upisanih u popise birača;

- broj birača koji su glasovali,

- koliko je glasova dobio pojedini kandidat;

- koliko je bilo nevažećih listića;

2. ime i prezime kandidata koji je izabran.

(članak 41. stavak 1.)

17. Ako niti jedan od kandidata za predsjednika Republike Hrvatske nije
dobio većinu koja se traži za izbor, Izborno povjerenstvo Republike Hrvatske
objavit će ime i prezime dva kandidata koji su dobili najviše glasova i
koji imaju pravo sudjelovanja u ponovljenom izboru, u svim dnevnim novinama
u Republici Hrvatskoj i na Hrvatskoj radio-televiziji. U tom slučaju izbor
se ponavlja nakon

**14 dana od dana utvrđivanja rezultata glasovanja.**

(članak 17. stavak 1. i članak 41. stavak 2.)

ZAŠTITA IZBORNOG PRAVA

18. Ustavnost i zakonitost izbora za predsjednika Republike Hrvatske
nadzire Ustavni sud Republike Hrvatske te rješava izborne sporove.

(članak 43.)

19. Zbog nepravilnosti u postupku kandididranja i postupku izbora prigovor
može podnijeti samo ona politička stranka, dvije ili više političkih stranaka,
odnosno birači koji su predložili kandidata za predsjednika Republike Hrvatske,
kao i kandidati o kojima se glasovalo.

(članak 44. stavak 1. i 2.)

20. Zbog nepravilnosti u postupku kandidiranja i u postupku izbora za
predsjednika Republike Hrvatske prigovor se podnosi Izbornom povjerenstvu
Republike Hrvatske u roku od

**48 sati računajući od isteka dana kad je izvršena radnja na koju
je stavljen prigovor, dakle od**

**00:00 sati slijedećeg dana.**

(članak 45. stavak 1.)

21. Izborno povjerenstvo Republike Hrvatske dužno je donijeti rješenje
o prigovoru u roku od

**48 sati od isteka dana kada je dostavljen prigovor, odnosno od isteka
dana kada su dostavljeni izborni materijali na koje se odnosi prigovor,
dakle od**

**00:00 sati slijedećeg dana.**

(članak 45. stavak 2.)

22. Protiv rješenja Izbornog povjerenstva Republike Hrvatske podnositelj
prigovora kao i kandidat za predsjednika Republike imaju pravo žalbe Ustavnom
sudu Republike Hrvatske. Žalba se podnosi putem Izbornog povjerenstva Republike
Hrvatske.

(članak 47. stavak 1. i 3.)

23. Žalba se podnosi u roku od

**48 sati računajući od isteka dana kad je primljeno pobijano rješenje,
dakle od**

**00:00 sati slijedećeg dana.**

(članak 47. stavak 2.)

24. Ustavni sud Republike Hrvatske dužan je donijeti odluku u roku od

**48 sati od isteka dana kada je primio žalbu, dakle od**

**00:00 sati slijedećeg dana.**

(članak 47. stavak 5.)

25. Podneseni prigovor, odnosno žalba ne odgađaju obavljanje izbornih
radnji, pa niti objavljivanje rezultata izbora.

(članak 48.)

Klasa: 013-01/97-01/04
Urbroj: 599-97-7
Zagreb, 14. svibnja 1992.

Predsjednik
**Ivan Mrkonjić,** v. r.

Uputa, NN 50/1997-747